Traugots Hāns
Gothilfts Traugots Hāns (vācu: Gotthilft Traugott Hahn; dzimis 1875. gada 13. februārī, miris 1919. gada 14. janvārī) bija vācbaltiešu izcelsmes luterāņu mācītājs un Tērbatas Universitātes teoloģijas profesors. No 1893. līdz 1897. gadam studēja teoloģiju Tērbatas un Getingenes Universitātēs. No 1902. līdz 1919. gadam bija pasniedzējs Tērbatas Universitātes Teoloģijas fakultātē, no 1909. gada praktiskās teoloģijas profesors. Kad Igaunijas brīvības cīņu sākumā 1918. gada 22. decembrī Tērbatu ieņēma Sarkanā armija, varu pārņēma Igaunijas darba komūna, kas aizliedza dievkalpojumus, 3. janvārī apcietināja profesoru Hānu. Kopā ar 20 citiem gūstekņiem viņu nošāva 14. janvārī īsi pirms komunistu atkāpšanās no Tērbatas.